Skote klap toe polisie ‘rowers’ agternasitArgieffoto ŉ Veiligheidsbeampte en ŉ omstander is gewond nadat ŉ skietery Vrydag tussen polisiebeamptes en ŉ groep vermeende transitorowers in Lombardy-Oos, in die ooste van Johannesburg, uitgebreek het. Brig. Mathapelo Peters, woordvoerder van die polisie, sê beamptes van die Sebenza-polisiegroepering het omstreeks 11:00 inligting ontvang van ŉ groot bedrag kontant wat uit die voertuig van ŉ private transitomaatskappy geroof is. Die beamptes het die verdagtes se voertuie op die Ou Johannesburg-pad opgemerk en hulle agternagesit. “’n Skietgeveg het tussen die verdagtes en die polisiebeamptes en veiligheidswagte ontstaan. Die verdagtes is uiteindelik in Byronstraat in Lombardy-Oos vasgekeer,” sê Peters. Twee mense het in die spervuur beland, ŉ veiligheidsbeampte en ŉ vrou wat slegs ŉ omstander op die toneel was. Albei is na ŉ hospitaal gehaas. Volgens Peters is sewe mans op die toneel in hegtenis geneem. Polisiebeamptes het beslag gelê op drie R5-gewere, een AK47 en ŉ 9 mm-pistool, asook ammunisie. “Daar is beslag gelê op vier voertuie met koeëlgate – ŉ BMW X5, ŉ BMW-sedan, ŉ VW Polo en ŉ Toyota Yaris. Daar is ook later beslag gelê op ŉ Mercedes Benz wat vermoedelik gebruik is om die rooftog uit te voer. Dié voertuig is voorheen in die Pretoria-sakesentrum gesteel,” sê Peters. Die ondersoek is intussen aan die Valke oorgegee. Die verdagtes sal na verwagting Maandag in die hof verskyn.